KOMISIJOS SPRENDIMAS
2006 m. gruodžio 20 d.
iš dalies keičiantis Sprendimą 2005/648/EB dėl apsaugos priemonių nuo Niukaslio ligos Bulgarijoje
(pranešta dokumentu Nr. C(2006) 6717)
(Tekstas svarbus EEE)
(2007/10/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (2), ypač į jos 22 straipsnio 6 dalį,
kadangi:
(1)
Niukaslio liga yra labai užkrečiama naminių ir laukinių paukščių virusinė liga, ir kyla pavojus, kad ligos sukėlėjas gali būti įvežtas vykstant tarptautinei prekybai gyvais naminiais paukščiais ir naminių paukščių produktais.
(2)
Nustačius Niukaslio ligos protrūkį Bulgarijos Vracos administraciniame rajone, 2005 m. rugsėjo 8 d. buvo priimtas Komisijos sprendimas 2005/648/EB dėl apsaugos priemonių nuo Niukaslio ligos Bulgarijoje (3). Šiuo sprendimu sustabdomas gyvų naminių paukščių, bėgiojančiųjų paukščių, ūkiuose auginamų ir laukinių medžiojamųjų paukščių bei visų išvardintų rūšių paukščių perinti skirtų kiaušinių, šviežios mėsos, mėsos gaminių ir mėsos produktų importas.
(3)
Bulgarija patvirtino Niukaslio ligos protrūkį vienoje Dobričiaus administracinio rajono savivaldybėje ir vienoje Razgrado administracinio rajono savivaldybėje Bulgarijoje.
(4)
Atsižvelgiant į dabartinę Bulgarijos epidemiologinę padėtį, susijusią su Niukaslio liga, ir į tai, kad Bulgarija taikė tam tikras ligos kontrolės priemones ir nusiuntė Komisijai papildomos informacijos apie padėtį, susidariusią dėl ligos, padėtis Bulgarijoje, išskyrus Vracos, Blagojevgrado, Kerdžalai, Burgaso (išskyrus Burgaso ir Sungurlarės savivaldybes) rajonus, Dobričiaus rajono Dobričkos savivaldybę ir Razgrado rajono Kubrato savivaldybę, vis dar yra patenkinama. Todėl tikslinga sustabdyti importą tik iš šių regionų.
(5)
Todėl Sprendimo 2005/648/EB priedas turi būti atitinkamai iš dalies pakeistas.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2005/648/EB priedas pakeičiamas šio sprendimo priedu.
2 straipsnis
Valstybės narės nedelsdamos imasi šiam sprendimui įgyvendinti reikalingų priemonių ir jas paskelbia. Apie tai valstybės narės nedelsdamos praneša Komisijai.
3 straipsnis
Šis sprendimas skirtas valstybėms narėms.
Priimta Briuselyje, 2006 m. gruodžio 20 d.